Rand trap water teenoor dollar en pond | Netwerk24
Deur Elvira Wood 10 Junie 2019 06:59
'n Dollar sou jou vroeg Maandagoggend R14,98 kos.
Dit lyk of die rand maar net nie weer ’n behoorlike vastrapplek kan kry nie.
Die geldeenheid het vroeg Maandagoggend steeds net onder die R15-vlak teenoor die dollar op R14,98 verhandel.
Dit is ondanks die Amerikaanse geldeenheid wat luidens Reuters wêreldwyd effens teruggesak het.
Swakker as verwagte arbeidsyfers in die VSA laat ontleders nou voorspel dat die Federale Reserweraad (Fed) binnekort eerder rentekoerse kan verlaag as verhoog.
Dit kom nadat daar vir ’n lang ruk voorspel is dat dié bank vanjaar sal aanhou om rentekoerse te verhoog.
Die rand sukkel ook om sy man teenoor die Britse pond en die euro te staan.
Hy verhandel steeds teen meer as R19 teenoor die pond op R19,04. Die rand het reeds Donderdag deur dié vlak gebreek.
Vroeg Maandagoggend het die rand teen R16,93 teenoor die euro verhandel.
Goud: $1 328,00 per fynons
Platinum: $805 per ons
Olie: $63,57 per vat
Bitcoin: $7 646,49/R122 526
Ethereum: $233,38/R3 739
Meer oor: Rand | Dollar | Pond